મારા રાજીનામાથી મારા પોસ્ટમાસ્તર તો ભયમુક્ત થયા જ, પણ ‘આ છોકરો મારી ઑફિસમાં આવશે તો મારું શું થશે.’ એ ખ્યાલે ફફડતા ડિવિઝનના દરેક પોસ્ટમાસ્તરે નિરાંતનો અનુભવ કર્યો. ‘Service before self’ પોસ્ટઑફિસનું સૂત્ર છે. પોસ્ટઑફિસની નોકરી કરી એ દરમિયાન આ સૂત્ર મેં મારા જીવનમાં તો ઉતાર્યું જ, પણ મારા પોસ્ટમાસ્તરે પણ આ સૂત્રનો ખરો અમલ મારા કારણે જ કરેલો. મેં જો લાંબો કાળ પોસ્ટઑફિસની નોકરી કરી હોત તો મારા કોઈ પોસ્ટમાસ્તર (જો એ ગાંડા ન થઈ ગયા હોત તો) પદ્મવિભૂષણના ઈલકાબથી વિભૂષિત થયા હોત એમાં મારા મનમાં કોઈ શંકા નથી.)